ໂດຍຕອບສະໜອງຕາມຄຳເຊີນຂອງທ່ານ ທອງລຸນ ສີສຸລິດ ຮອງນາຍົກລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດແຫ່ງ ສປປ ລາວ, ທ່ານ ຈອນ ເຄຣີ ລັດຖະມົນຕີວ່າການກະຊວງການຕ່າງປະເທດແຫ່ງສະຫະລັດ ອາເມລິກາ ໄດ້ເດີນທາງມາຢ້ຽມຢາມທາງການ ສປປ ລາວ ໃນລະຫວ່າງວັນທີ 24-25 ມັງກອນ 2016.
ໃນໂອກາດຢ້ຽມຢາມ ສປປ ລາວ, ຄະນະຜູ້ແທນອາເມລິກາໄດ້ຮັບການຕ້ອນຮັບຢ່າງອົບອຸ່ນ ແລະ ສົມກຽດຈາກຝ່າຍລາວ ຊຶ່ງໃນວັນທີ 25 ມັງກອນ 2016, ທ່ານ ຈອນ ເຄຣີ ພ້ອມດ້ວຍຄະນະ ໄດ້ພົບປະສອງຝ່າຍຮ່ວມກັບ ທ່ານ ທອງລຸນ ສີສຸລິດ, ຮອງນາຍົກລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດ;ຫລັງຈາກນັ້ນ, ຄະນະໄດ້ເຂົ້າຢ້ຽມຂໍ່ານັບ ທ່ານ ທອງສິງ ທຳມະວົງ ນາຍົກ ລັດຖະມົນຕີ ແຫ່ງ ສປປ ລາວ ທີ່ຫ້ອງວ່າການລັດຖະບານ ແລະ ເຄື່ອນໄຫວຢ້ຽມຊົມ ພະທາດຫລວງ, ພົບປະກັບນັກສຶກສາລາວ ທີ່ເຄີຍເຂົ້າຮ່ວມໂຄງການດ້ານການສຶກສາຂອງສະຫະລັດ ອາເມ ລິກາ (YSEALI).
ໃນການພົບປະຄັ້ງນີ້ ທັງສອງຝ່າຍໄດ້ປຶກສາຫາລື ເຖິງການເສີມຂະຫຍາຍການພົວພັນຮ່ວມມືລະຫວ່າງສອງປະເທດ ໂດຍກວມເອົາດ້ານຕ່າງໆ ຄື: ການຮ່ວມມືໃນການແກ້ໄຂບັນຫາລະເບີດບໍ່ທັນແຕກ; ການຮ່ວມມືໃນດ້ານສາທາລະນະສຸກ, ການສຶກສາ, ການປ້ອງກັນ ແລະ ຄວບຄຸມຢາເສບຕິດ, ສິ່ງແວດລ້ອມ, ດ້ານເສດຖະກິດ ແລະ ການຄ້າ, ການຊ່ວຍເຫຼືອດ້ານວັດທະນະທຳ-ສັງຄົມ, ການຮ່ວມມືຊອກຄົ້ນຫາສິ່ງເສດເຫຼືອຂອງທະຫານອາເມລິກາທີ່ຫາຍສາບສູນໃນປາງສົງຄາມຢູ່ລາວ (MIA) ແລະ ອື່ນໆ, ນັບທັງການຮ່ວມມືໃນຂອບຫລາຍຝ່າຍ ຄື: ການຮ່ວມມືໃນຂອບຂໍ້ລິເລີ່ມສຳລັບບັນດາປະເທດລຸ່ມແມ່ນ້ຳຂອງ (LMI) ຊຶ່ງມາຮອດປັດຈຸບັນ, ສະຫະລັດ ອາເມລິກາ ໄດ້ປະກອບສ່ວນທຶນຊ່ວຍເຫລືອ ຫລາຍກວ່າ 45 ລ້ານໂດລາສະຫະລັດ ຕໍ່ປີ ແກ່ ສປປ ລາວ; ການຮ່ວມມືໃນຂອບອາຊຽນ ໃນໂອກາດທີ່ ສປປ ລາວ ເປັນປະທານໝູນວຽນອາຊຽນ ໃນປີ 2016 ພາຍຫລັງການສ້າງຕັ້ງເປັນປະຊາຄົມເສດຖະກິດອາຊຽນ ໂດຍສະເພາະແມ່ນການກະກຽມໃຫ້ແກ່ການຈັດກອງປະຊຸມສຸດຍອດພິເສດ ອາຊຽນ-ສະຫະລັດ ອາເມລິກາ ທີ່ຈະມີຂຶ້ນໃນເດືອນກຸມພາ 2016 ທີ່ ສະຫະ ລັດ ອາເມລິກາ, ໃນການຜັນຂະຫຍາຍການເປັນຄູ່ຮ່ວມມືຍຸດທະສາດ ລະຫວ່າງ ອາຊຽນ-ສະຫະລັດ ອາເມລິກາ ໃນໄລຍະ 2016-2020. ໃນການຢ້ຽມຢາມດັ່ງກ່າວ ຍັງເປັນການກະກຽມໃຫ້ແກ່ການຢ້ຽມຢາມ ສປປ ລາວ ຂອງພະນະທ່ານ ບາຣັກ ໂອບາມາ, ປະທານາທິບໍດີ ສະຫະລັດ ອາເມລິກາ ຊຶ່ງເປັນການຢ້ຽມຢາມຄັ້ງປະຫວັດສາດ ໃນການພົວພັນລະຫວ່າງສອງປະເທດ ແລະ ເຂົ້າຮ່ວມກອງປະຊຸມສຸດຍອດອາຊຽນ ແລະ ອາເມລິກາ ໃນທ້າຍປີ 2016.
ການເຄື່ອນໄຫວຢ້ຽມຢາມລາວຂອງທ່ານ ຈອນ ເຄຣີ ໃນຄັ້ງນີ້ ໄດ້ຮັບຜົນສຳເລັດຢ່າງຈົບງາມ ແລະ ສ້າງຄວາມປະທັບໃຈເປັນຢ່າງດີໃຫ້ແກ່ຄະນະ.